# [Sohase tartottam ëgy virágnál többet…]*

Sohase tartottam ëgy virágnál többet,
Azt is úgy féjtöttem*, tudja mëg az Isten,
Az égi harmattó, a napnak fénnyitő,
De mégis kilopák irigyim kertömbő.
Úristen, adj ëgyet irigy árulómnak,
Hadd viselje gondját jó Pétör uramnak.
Nem kár vóna nevit tëntába keverni,
Arannyos táblára frissen lerajzóni.
Ezüsbő, gyémántbó lakatot önteni,
Apró édös csókkal bátron főnyittani.
Sohase tartottam ëgy virágnál többet,
Azt is úgy féjtöttem*, tudja mëg az Isten,
Az égi harmattó, a napnak fénnyitő,
De mégis kilopák irigyim kertömbő.
Úristen, adj ëgyet irigy árulómnak,
Hadd viselje gondját jó Panna asszonnak.
Nem kár vóna nevit tëntába keverni,
Arannyos táblára frissen lerajzóni.
Ezüsbő, gyémántbó lakatot önteni,
Apró édös csókkal bátron főnyittani.
| Ha igön gyűlöli, majt* mëgszomorodik,
| Ha igön szereti, majt* elmosolyodik.+
| Szállására, számára,
| Szálljon a kakas vállára,
| Főzzünk lakadalmára.
| Lögyön a kijed párja:
| Marosi Gergő.
| Adjon Isten ëgy küs essőt,
| Mossa ëssze mind a kettőt.+