# Korcsomai párbeszéd*

Nő: Gondoltam, hogy itt kaplak.
Férj: Éppen téged vártalak.
N. Ugyan nem vót már elég?
F. Nesze, igyál, feleség!
N. Jaj, te hitván tékozló!
F. Jobb az új bor, mind az ó.
N. Jere haza, nem látod?!…
F. Egyszerre mást hozatok.
N. Beteg vagyok, meghalok.
F. Ha jól iszom, víg vagyok.
N. Énutánnam mit téssz el?
F. A rossz fésze* nem vész el.
N. Fajankónak beszéllek?
F. Iszom biz én, míg élek.
N. De ha így élsz, koporsód…
F. Tedd belé a kulacsot.
N. Nem kíséri el a pap.
F. De úgy bizon bort nem kap.
N. Nem kell hát a cinterem?
F. Nem, mer ott bor nem terem.
N. Pokolba mész egyenest.
F. Ott lelem a negyvenest.