# [Kimenék a szőlőhegyre…]*

Kimenék a szőlőhegyre,
Ráléptem egy venyikére,
| Venyikéről venyikére;
| Vágyik szívem a szőkére.
Kimenék én az utcára,
Ráléptem egy szalmaszálra,
| Szalmaszálról szalmaszálra;
| Vágyik szívem a barnára.
Kimenék a nagy piacra,
Ráléptem egy papirosra,
| Papirosról papirosra;
| Vágyik szívem a pirosra.
Barna, piros, szőke lányok,
Én bennek nem válogatok,
| Megkérem a jó pispekem,
| Az egyiket adja nekem.