# [Este guzsalyasba én ëgyször elmöntem…]*

Este guzsalyasba én ëgyször elmöntem,
Mónárlegénkével jádzodozni kezdtem;
Fényös hajnalcsillag bár fő ne vírjadna,
Hogy a szerelömnek vége ne szakadna.
Haza këlle mönni majt* a guzsalyasból,
Anyám is azonba főkele az ágyból,
Gyönge nyírágvesszőt frissen elévötte,
Karcsú dërëkamon hajtogatni kezdte.
Ha a mónárlegén tiszta gyémánt vóna,
Mégse mönnék többet guzsalyasba hëzza.