# [Az éjjel álmomba arról álmodoztam…]*

Az éjjel álmomba arról álmodoztam,
A bari kerbe hat lovat hajtottam;
Édësëm ës ott vót, az ekét tartotta,
Mindën fordulásba ëgy pár csókot ada.
Édësëm ostora, selyëm a csapója,
Ëgyet rittyent* vélle, s elszalad a lova.
Eridj, Pista, haza! bé van a ló hajtva,
A bíró udvarán szóll a pëngő rajta.
Az olyan legényétt nem adnék ëgy hagymát,
Ki mindën hajnalba keresi a lovát;
Szúnyodós az olyan, lovát nem jól őrzi,
Tőlle a házat ës ördög elviheti.