# [Mért titkolod, ha szeretsz?] *

Mért titkolod, ha szeretsz? –
Nem szeretlek, elmehetsz. –
A tettetés igen rút,
Aki kétszín, mind huncut. –
Nekem nem kellesz többet. –
Kapok náladnál szebbet;
Ha szebb nem lesz, tán jobb lesz,
De te többet nem kellesz. –
Mást keresek magamnak. –
Kevés esze lesz annak. –
Ha velem nem egyeztél,
Veled senki meg nem él. –
Elmehetsz, drága madár! –
Te is, álnok csapodár! –
Feltetszik még rút napod. –
Büntetésed megkapod. –
Vigyázz, kedves, ne tréfálj! –
Biz az én szívem is fáj. –
Végy erőt hát magadon,
Bocsásd szíved szabadon. –
Az enyim elszabadult. –
Az enyim is elindult. –
Már beszélni is kezdtek,
Össze is ölelkeztek.
Nekem kellesz: megint már. –
Az én szám egy csókot vár. –
Adok akár ezeret,
Mert szívem téged szeret. –