# Ószékely regesek dala*

## Homoród vidékéről

Porka havak* hulladoznak: de hó reme róma.
Nyúlak, rókák játszodoznak: de hó reme róma.
Bényomozók a faluba: de hó reme róma.
Sándor Ferenc udvarára: de hó reme róma.
Ott találánk rakott házat: de hó reme róma.
Abba látánk vetött ágyat: de hó reme róma.
Abba fekszik jámbor gazda: de hó reme róma.
Belöl fekszik gyënge hőgye: de hó reme róma.
Közböl fekszik páris gyermëk: de hó reme róma.
Sërkentgeti apját, anyját: de hó reme róma.
Kelj fél, apám, kelj fël, anyám: de hó reme róma.
Mett eljöttek a regesek: de hó reme róma.
Régi törvény, nagy rőtt ökör: de hó reme róma.
Annak fele regesëké: de hó reme róma.
Hátán átal hatvan kolbász: de hó reme róma.
Annak fele regesëké: de hó reme róma.
Szarva teli sült pereccel: de hó reme róma.
Annak fele regesëké: de hó reme róma.
Farka bojtján egy kossó sër: de hó reme róma.
Annak fele regesëké: de hó reme róma.
Füle teli aprópénzzel: de hó reme róma.
A maradjon a gazdának: de hó reme róma.
Kődökibe köböl komló: de hó reme róma.
A maradjon az asszonnak: de hó reme róma.
Fara teli magyaróval*: de hó reme róma.
A maradjon gyermëkëknek: de hó reme róma.
………………………………………………
Béeresztesz, jámbor gazda? de hó reme róma.
Ha nem eresztesz*, se bánjuk: de hó reme róma.
Kikötözzük az ajtódot: de hó reme róma.
Benn pisilel, benn kakálól: de hó reme róma.