# [S trállállállám s trállállállám…]*

S trállállállám s trállállállám,
S trállállállám s trállállállám, jajj!
| Haj tulipánt, szarkaláb
| S csukros szëgfű, mákvirág, jajj!
A te záros ajtódot
Más zërgeti, de nem én, jajj!
| Hadd zërgesse, ha nem én,
| Még eszëdbe jutok én, jajj!
A te sëprëtt házadot
Más gazozza, de nem én, jajj!
| Hadd gazozza, ha nem én,
| Még eszëdbe jutok én, jajj!
A te tarka keszkenyőd
Más viseli, de nem én, jajj!
| Hadd viselje, ha nem én,
| Még eszëdbe jutok én, jajj!
A te piross orcádot
Más csókolja, de nem én, jajj!
| Hadd csókolja, ha nem én,
| Még eszëdbe jutok én, jajj!
A te fejér nyakadot
Más öleli, de nem én, jajj!
| Hadd ölelje, ha nem én,
| Még eszëdbe jutok én, jajj!
A te karcsú termetëd
Más karolja, de nem én, jajj!
| Hadd karolja, ha nem én,
| Még eszëdbe jutok én, jajj!
A te vetëtt ágyadot
Más hidalja, de nem én, jajj!
| Hadd hidalja, ha nem én,
| Még eszëdbe jutok én, jajj!