# [Fáj a kutyának a lába…]*

Fáj a kutyának a lába,
Mëgütötte a szalmába;
Ördög vigye a szalmáját,
Mé bántotta kutyám lábát.
Fáj a kutyámnak a feje,
Mëgütötte a pap veje;
Ördög vigye a pap vejit,
Mé bántotta kutyám fejit.
Fáj a kutyámnak a füle,
Mëgütötte a vén szüle;
Ördög vigye a vén szülét,
Mé bántotta kutyám fülét.
[… … … … … … ]
Fáj a kutyámnak a hasa,
Mëgütötte török basa;
Ördög vigye török basát,
Mé bántotta kutyám hasát.
Fáj a kutyámnak a farka,
Odacsípte ajtó sorka;
Ördög vigye ajtó sorkát,
Mé csípte mëg kutyám farkát.