# [Úgy mëgüték a bírót…]*

Úgy mëgüték a bírót
Ëgy nagy tökkel, hogy mëghót;
Harmadnapus macskája
Bömbölve jár utánna.
Szëgény árva hűtösök!
Nincs baja már veletëk;
A sok bírságpálinka
Bérekedt a gyomrába.
Sirassátok a bírót,
Mett jó húzó-vonó vót;
Jó bírót válasszatok,
Ki után ihassatok!
Csakugyan forgódjatok,
Amit kaptok, igyatok;
Halál után ës nektëk
Csak e lëszën részetëk.
Indulj, bíró, ne hetelj*,
Világon ne szemetelj!
Ki vót s ki léssz a bíró?
Csak ëgy pálinkáshordó!
Rajta! még utoljára
Pálinkát a torára!
Nyugszik ő már, nem bánja,
Azt akarki mëgigya.