# [Köszönöm, galambom, hogy eddig szerettél…] *

Köszönöm, galambom, hogy eddig szerettél,
Arról sem tehetek, hogy már megvetettél,
Nálamnál szebbet is, jobbat is kerestél,
Élj azzal vígabban, mint énvelem éltél.
De ez jól van nekem, szegény árva fejem,
Mert a szeretetet nem is mérsékeltem,
A szívem s a lelkem nem is egyeztettem,
Próbára sem tettem, egyezik-e vagy sem.
Jót kívánok, szívem, szíved vígan éljen,
Semmi szomorúság szívedhez ne férjen,
Citrus és tulipánt kertedbe teremjen,
Zengő fülemile ablakodon pengjen,
Bánatnak fellege téged elkerüljen,
Hogy annak zápora soha meg ne verjen.
Szerelem gyertyája asztalodon égjen,
Szépséged, jóságod az égig felérjen,
Két fejér karodban két szép aranyperec,
Éltessen az Isten azzal, akit szeretsz.