# [Ha szeretni nem kéne…] *

Ha szeretni nem kéne,
Az ember tovább élne,
De a tiltott szerelem
Gyötri titkon kebelem.
Ugyan, rózsám, szeretsz-e?
Valld meg, kérlek, igen-e?
Ha nem szeretsz, meghalok,
Jaj, máris odavagyok.
Amióta születtem,
Minden embert becsültem,
Barátimat szerettem,
S haj, mégis megvettettem.
Könnyű hibát keresni,
A sík jegen elesni;
Aki bűnt tud nevemre,
Vessen követ fejemre.
Szeretni és búsulni,
Születni és kimúlni,
Ó, be sok rossz, kevés jó!
Vess véget, ó koporsó.
Ami jót csak tehettem,
Örömest cselekedtem,
Mindeneket becsültem,
Ne sírjatok felettem!
Közel van enyészetem,
Ne felejts el, kedvesem;
Emlékezz meg hívedről,
Régi jó tisztelődről.
Tudom, hogy nemsokára
Nevem vágják sírfára,
Mert szerelmed eltemet,
Csalfa leány, engemet!