# [Nem vétettem soha…]*

Nem vétettem soha
Szeben várassának,
Mégis bésoroztak
Gyalogkatonának.
Verje meg az Isten
Szeben mészárossát,
Hogy mér vágta vót le
Kicsi bornyú lábát.
Szegén kicsi bornyú
Nem tud lábán járni,
Gyalogkatonának
Hátán kell hordozni.
A gyalogkatona
Mikor masírozik,
S köti a bakkancsát,
Nagyot káronkodik.
Teremtette bakkancs!
Be kurta a szára,
Menyen az utcára
S megmerül a sárba.