# [Este jött a poroncsolat számunkra…]*

Este jött a poroncsolat számunkra,
Indulni kell, magyar fiak, a harcra,
| Sírtam, mind a záporesső,
| Hogy tőlled búcsúzni késő,
| Galambom!
Reggel korán megütötték a dobot,
Kiadták a kemény poroncsolatot,
| Indulni kell a csatára,
| Csókot sem adtam szép szádra,
| Galambom!
Ha az Isten visszahozna még egyszer,
Megkérdezném, mit fogadtál ezerszer?
| Hogy mindaddig hívem maradsz,
| Míg [Puchner]rel eltart a harc
| Erdélybe.
Ha meghalok, vaj a csatán elesem,
Gondolj reám, imádkozzál érettem,
| Hullass értem egy pár könnyet,
| Megérdemlem tám ezt tőlled,
| Galambom!