# [Nem jöttem én gyalog ide…]*

Nem jöttem én gyalog ide,
Hat ló, hintó hozott ide,
Barna rózsám szëmődöke
Csalogatott engëm ide.
Rózsámnak a szëmődöke
Többet ér, mind a hat ökre;
A hat ökre szántóvető,
Maga pedig hív szerető.
Beteg az én rózsám, szëgén,
Én vagyok az urus-legén*,
Szëdtem százféle virágot,
Abból főztem urusságot*.
Egésségës az én rózsám,
Eleven szëmmel néz rëám;
Az ő vidám tekéntete
Bús szűvemnek üdvessége.