# [Szivárvány havassán…]*

Szivárvány havassán
Felnőtt rozsmarintszál,
Nem szereti helyit,
El akar bujdosni.
Ki ké’ onnat venni,
Új fődbe ké’ tenni,
Rózsám ablak’ alá
Kéne palántálni.
Vásárhelyi torony
Kürül van kerítve,
Három szál rozsmarint
Van belé ültetve.
Öntözzétek, lányok,
Hogy ne hervadjon el,
Szeretőtök szűve
Hogy ne hasadjon el.
Megéltünk vóna mü
Még a kősziklán is,
Elfeküdtünk vóna
Ketten egy párnán is.
Szerethettél vóna,
Ha szép nem vótam is,
Mer én szerettelek,
Ha szegény vótál is.
Könnyebb a kősziklát
Lágy iszappá tenni,
Mind két ëgyes szűnek
Egymástól elválni.
Mikor két ëgyes szű
Ëgymástól megválik,
Még az édes méz is
Keserűvé válik.