# [Addig űtem a tűzhelyön…]*

Addig űtem a tűzhelyön,
Mind elégött a fössingöm,
Pedig nincsen több, csak kettő,
Van fót rajta harminckettő.
Nincsen fonal a rudamon,
Három pászma* matóllámon,
Azt is hat hónapig fontam,
Mégis eleget aludtam.
Hetfűn szapulóba raktam,
Szombatig mind szapulottam,
Komámasszont rëahíttam,
Kalákába kimosattam.
A bornyúkot elhajtottam,
Húgomasszont ott talátam,
Vele addig tanácskoztam,
Míg a csordát visszavártam.
Búzát csép alól elloptam,
Abból vígon iddogátam,
Egér ötte, azt mondottam,
Jámbor uramot mëgcsaltam.