# Ki népei vagytok?*

(A játszó sereg egymás kezét megfogva, hosszú sort képeznek a gyepen, egy közülök vezérnek van kijelölve; a két végső kezeiket összefogva feltartják és kaput formálnak, ekkor a vezér kezdi a mondókát:)
Vezér:
| Kakas adjon jó napot.
Kapus:
| Réce-ruca fogadja.
| Tíz, tíz! ki népei vagytok?
Vezér:
| Lengyel László jó királyé!
Kapus:
| Az is nekünk ellenségünk.
Vezér:
| Miről való ellenségtek?
Kapus:
| Minapába itt járátok,
| Hídunk lábát lerontátok,
| Fel sem ácsolátok.
Vezér:
| Ácsok vagyunk, ácsmesterek,
| Fenyőfából kifaragjuk,
| Ingyen aranyozzuk.
Kapus:
| Honnan kapjátok az ingyen aranyat?
Vezér:
| Fel-felfutunk Kisbódogba,
| Kisbódogból Nagybódogba,
| Kérve kérjük, adva adják,
| Rúddal tolják, medencével mérik.
Kapus:
| Hazudtok, tolvajok: mert
| Vagy lopjátok, vagy csaljátok,
| Vagy kuruzsoljátok.
Vezér:
| Sem nem lopjuk,
| Sem nem csaljuk,
| Sem nem kuruzsoljuk;
| Isten adománya.
| Mi a kapu váttsága?
Kapus:
| Két aranyalma s egy tollas vitéz.
(Ekkor a sor farka megindul s a kapun mind keresztülbúnak, a végsőt a kapusok elvámolják, s a játék újból kezdődik addig, míg a vezérnek minden népe elvámoltatván, csak egyedül marad; ekkor mindnyájan a vezérre futnak, lecsúfolják, letapsolják, hogy nép nélkül maradt, s ezzel vége a játéknak.)