# [Haj, fürgecském, fürgecském!]*

Haj, fürgecském, fürgecském!
Gyönge az ő lába;
Élete keservös,
Maga pedig árva.
Haj, ha folyóvíz vónék,
Bánatot sem tudnék,
Högyekön, vőgyekön
Szépön csörgedöznék,
Haj, kőszálon főtermött
Sajgó liliomszál,
Annak tetejibe
Két majoránnaszál.
Nagyobbiknak nyílása
Jakab Jóska vóna,
Küsebbik nyílása
Ëgy szép lány vóna.
Haj, fürgecském, fürgecském!
Gyönge az ő lába,
Élete keservös,
Maga pedig árva.
Haj, ha folyóvíz vónék,
Bánatot sem tudnék,
Högyekön, vőgyekön
Szépön csörgedöznék.
Haj, kőszálon főtermött
Sajgó liliomszál,
Annak tetejibe
Két majoránnaszál.
Küsebbiknek nyílása
Gálfi Lidis vóna,
Nagyobbik nyílása
Ëgy szép legén vóna.
Élnek, élnek ők ëgyütt,
Min’ két páros galamb,
Súgnak-búgnak, burokkónak,
Míg megádja a pap.