# [Forró Julis, mit gondolál…]*

Forró Julis, mit gondolál,
Mikor mosni elindulál?
Én ëgyebet nem gondolék,
Az Ótra mosni indulék.
Ëgypár rongyát én kimosék,
S a vízbe hanyotág* esém;
Nagyobb a víznek mélysége,
Mind két karomnak ereje.
Én istenëm, kik valának,
Kik a víz martján állának?
Jaj! be rossz embërëk vótak,
Hogy rajtam nem ës kapának!
Imre Julis jó barátom,
Aki értem vért ontana,
Hazafuta a faluba,
S a falunak híré adá.
A harangot verik férre,
Gidófalvát gyüttik ëssze;
Mënnek a keresésire,
Fëlkeresik vízmëntire.