# Háromszékiek

### I

Karcsú termetű virágom!
Tőlled várom bódogságom.
(Búzaszál)

### II

Mikor egésszen elkészül,
Egy küs házikóba béül,
Nagyobb része mennybe szalad,
Küssebb része fődön marad.
(Dohány)

### III

Sok lába van az ótárnak,
Mindennap réjta áldoznak.
(Asztal)

### IV

Fenekem úgy szereti fenekedet,
Hogy ugyan kévánva kéván tégedet.
(Szék)

### V

A nagy méhkas sűrűn rajzik,
Ha nap süti, mind elázik.
(Havazás)

### VI

Mondja virág virágnak,
Várja végit világnak,
Két vén fának ledőtit,
S a meghótnak felkőtit.

(Azaz: mondja szerető szeretejének, hogy várakozzék, míg bésetétedik, s az öregek lefeküsznek, s a tűz feléled a hamu alól.)

### VII

Virág! várd végit a világnak, két vén fának ledőtit, mikor az elevent a halott bétakarja, s az élő az érzéketlenre dől. (Azaz: izeni Anis a szeretejének, hogy várja a napnak lementit, mikor apja, anyja lefeküsznek, a tűzhelyen a hamu bétakarja a tüzet, s az égő gyertya hamva lekonnyad.)

### VIII

Fogd a nyelit, nyomd a hegyit,
Ne irgalmazz neki semmit.
(Seprű)

### IX

Elöl menyen fényeske,
Után’ menyen fejérke
Felbogozott farkával.
(Tő s cérna)

### X

Úgy menyen, meg nem áll,
Fődön fekszik, fel nem áll,
Ágadzik, bogodzik, mégsem leveledzik.
(Folyóvíz)

### XI

Nyírfa nyilalla,
Cserfa csattana,
Ezer madár megindula,
Egynek szárnya szakada,
S mind az ezer megálla.
(Osztovátán ha a fonal elszakad)

### XII

Szemeddel látod, ráismersz,
De a bizon mégsem ő;
Jól tudod, hogy derék ember,
Pedig semmirekellő.
(Kép)

### XIII

Küvül veress, belöl szőrös,
Fejibe párta, hátuljába páca.
(Csipkegyümölcs)

### XIV

Izzadság csorgott sok ember homlokából,
Míg engem kivájtak az anyám hasából;
De hogy megszülettem, oly kedvessé lettem,
Hogy sok égő szűvet bolondommá tettem.
(Pénz)

### XV

Azt kiáltsa egylábú:
Jere ki, kétlábú,
Mett eszen meg négylábú.
(Káposzta, ember, ökör)

### XVI

Répréce, répiromba,
Tojik tízet, kőt kilencet,
Nevel negyvent.
(Fokhagyma)

### XVII

Denden deszka, pereszlen kocka,
Hat ló hajtsa, hetedik havazza.
(Malom)

### XVIII

A nainyám szoknyája,
Teméntelen sok fótja,
Még sincs egy őtés réjta.
(Kemence)

### XIX

Hód elejti, nap felkapja. (Harmat)

### XX

Künn es áll, benn es áll. Vagy: Künn es kukucsi, benn es kukucsi. (Ablak)

### XXI

Künn es dob, benn es dob. (Ajtó)

### XXII

Fejér egyház féllábon áll. (Gomba)

### XXIII

Eszterhéjba fél lepény. (Fül)

### XXIV

Erdőn vágják, réten hízik. (Villa, gereblye)

### XXV

Dé királynak Dé leánya,
Dé pócon ül, Dé hímet varr,
Dé béaranyozza.
(Méh)

### XXVI

Lábad között billentyű,
A kezedbe perrentyű,
Matika, matika,
A nagyapád szakálla,
Balog, addig tépegeted,
Míg nem bírod a kezedet.
(Fonás)

### XXVII

Menyen a medve, morrog a májja. (Malom)

### XXVIII

Igyenes, mind a nádszál,
Magossabb a toronynál.
(Esőcsepp)

### XXIX

Engem, téged levágának,
Engem reád akasztának,
Én es élek, te es élsz,
Könnyen magadénak téssz.
(Oltás)

### XXX

Vízi bubucsi,
Kerti kukucsi,
Mezei szöcske.
(Hal, káposzta, nyúl)

### XXXI

Húsból lettem, hús nem vagyok,
Fejér fődön táncolgatok,
Urak előtt kedves vagyok,
Sok hamisságot csinálok,
De oka egynek sem vagyok.
(Írótoll)

### XXXII

Kicsi házikónak két világos ablaka,
Minden este bétáblázzák,
Minden reggel kitáblázzák.
(Szemek)

### XXXIII

Négy édes-egy lakik egy kicsi kerek házikóba. (Dió)

### XXXIV

Úgy öleli, úgy öleli,
El sem tudja ereszteni*.
(Gyűrű)

### XXXV

Egy székely embertől kérdé a más: Téged hogy hínak? – Nekem, felelé amaz, olyan nevem van, hogy egyik béviszi a házba a tüzet, s a másik kihozza. Hogy híjják tehát? (Mihály György)

### XXXVI

Kétrét jobban elér, mind egyrét. (Szorgalom)

### XXXVII

Kétrét vékonyabb, mind egyrét. (Nyomorult állapot)

### XXXVIII

A ház elejibe kiült a gubormárton s onnét igazgassa a bolondokot. (Kocsis)

### XXXIX

Másfél fa – mi a’? (Csép)

### XL

Az érzéketlen teremtés eleven piross szemekkel hunyorgat*. (Cseresznye)

### XLI

Ó kas por este – mi a’? (Vén halott)

### XLII

Erdőn vágják s a falu bolondjait esszegyütti. (Muzsika)

### XLIII

Erdőn vágják, faluba nyeritt. (Kendertiló)

### XLIV

Erdőn átal vasvillás vitézek járnak. (Kecskenyáj)

### XLV

Erdőn átal végvásznakot teregetnek. (Út, ösvény)

### XLVI

Erdőn átal agyatlan kutyák ugatnak. (Fejsze)

### XLVII

Ha egy nem elég, legyen kettő belőlle. (Házasság)

### XLVIII

Olyan leánkám van: ha mozgatom, sír, ha nyugunni* hagyom, hallgat. (Lánc)

### XLIX

Melyik seprű seper legtöbbet? (Az asszonyok hosszú szoknyája)

### L

Nagy magatartással, nagy fennszóval perédikál a nagyszájú pap, s minden szóra gestál. Mi a’? (Harang)

### LI

Olyan leánkám vala, hogy a lelke végignyólt* benne. (Gyertya)

### LII

Olyan tyúkom van, hogy a főd alá jár tojni. (Pityóka)

### LIII

Éltibe fán függ,
Hóta után lop.
(Lopótök)

### LIV

Ne csúfolódjék kijed velem olyan véghetetlen, mett bizon nállam nékül semmire sem tudna menni. (Tükörben saját képed)

### LV

Addig sírok, addig sírok, míg kedves szép angyalom letörli könnyeimet. (Harmat)

### LVI

Tíz húz négyet. (Tehénfejés)

### LVII

Olyan csidkóm van, aki maga alól a ganyét* kihányja. (Fúrú)

### LVIII

Mikor kel fel az ökör legelébb? (Herélés után)

### LIX

Egy tágos fejér mezőn sok feteke utat vernek. (Írás)

### LX

Minél egésségesebb, annál nehezebben érzi magát, s minél inkább megfogyasszák egésségitől, annál könnyebben érzi magát. (Boroshordó)

### LXI

Mire ég a gyertya? (A végire)

### LXII

Két lik ësszenéz. Mi a’? (Cseberfül)

### LXIII

Az ellenség a házamra jöve, a házam kiszökék az ellenség ablakán, s én az ellenség markába maradék. (Halász, víz, háló, hal)

### LXIV

Tërpe zsidó mennybe néz. (Káposzta)

### LXV

Ha tesznek hëzza, fogy, ha vesznek belőlle, nő. Mi a’? (Gödör)

### LXVI

Melyik főd terem legtöbb jó s rossz gyümőcsöt? (A fejér föld vagy a papiros)