# [Ës az esső szépën, csëndësën folyvást…]*

Ës az esső szépën, csëndësën folyvást,
Azt gondolod, rózsám, nem találok mást?
Találok én mást ës, szépët, csinossat,
Hogyha úgy akarom, barna pirossat.
Zavaros a Maros vize, nem tiszta,
Rávezetëm küs pej lovam, nem issza,
Hogy ës inná, mikor milyen zavaros.
Nem vagyok én a rózsámmal szabados.
Kapum előtt csak ëgy fényës csillag van,
Annak a csillagnak sok iriggye van;
Eltították tőllem azt a csillagot,
Ki az én bús életëmnek rogyogott*.